**ሙስናን በቀጣይነት መታገል የሚቻለው ፖለቲካዊ ስርዓቱን ዴሞክራታይዝ በማድረግ ብቻ ነው፡፡**

አበበ ተከለሃይማኖት (ሜጄር ጄነራል)

በመጀመሪያ የትግራይ ህዝብ ባከናወነው የተፈጥሮ ሀብት ስራ በዓለም ደረጃ የወርቅ ተሸላሚ በመሆኑ ለህዝቡ፤ ለመስተዳድሩ እና ለመላው የኢትዮጵያ ህዝቦች እንኳን ደስ አለን ለማለት እወዳለሁ፡፡

**መግቢያ**

ሰሞኑን ከሃምሳ በላይ በሚሆኑ ተጠርጣሪዎች ላይ የተወሰደው እርምጃ የአገራችን ህዝቦች ሰፊ መነጋገሪያ ሆነዋል፡፡ ሙስና አገር አጥፊ ካንሰር በመሆኑ ወቅታዊ አጀንዳ መሆኑ ሲያንሰው ነው፡፡ ህዝቡ ሙሰኞች መመንጠር ተገቢ ነው፤ መቀጠል ያለበት ጉዳይ ነው እያለ ግን!! ይላል፡፡ የጡት ልጅ በጥርጣሬ አስሮ የጡት አባት ሳይነካ እንዴት ነው ነገሩ? ይህ ደግሞ ሙስናን በሙስና መንገድ መሄድ አይደለም እንዴ? ይላሉ ውሃ ቅዳ ውሃ መልስ መሆኑ ነው እያለ ነው አገሬ፡፡

ግማሹ ያህል ሚኒስትሮች ቢታሰሩ ችግሩ መሰረታዊ መፍትሄ የሚያገኝ የሚመስላቸው አልታጡም፡፡ በከፍተኛ ባለስልጣናት ነው መጀመር ያለበት የሚለው ያስማማናል፡፡ ብቻውን ግን ለጊዜው ያቀዘቅዘው ካልሆነ መሰረታዊ መፍትሔ የሚያመጣ አይመስለኝም፡፡ በዘመቻ መልክ ብቻ ሳይሆን የመንግስት እለት ተእለት ስራ ነው ሙሰኞችን መቆጣጠር፡፡ ነገር ግን ስሩን/ግንዱን ሳትነካ ቅርንጫፉን ከቆረጥከው እንደገና ተጠናክሮ ‹‹የሚለመልም›› በሆኑ መሰረታዊ መፍትሔው ላይ ብንወያይ ይሻላል ከሚል ነው፡፡ ለኔ የጡት አባት ሲባል እነ እገሌ የሚባሉ በጣም ከፍተኛ ባለስልጣን አይደሉም፡፡ ፖለቲካዊ ስርዓቱ ነው የጡት አባት በጠራራ ፀሐይ ሲዘረፍ እያየ እንዳላየ ግድ የላችሁም ቀጥሉበት የሚል ዓይነት ስርዓት ነው፡፡

ሃሳቤን በዚህ መልክ አደራጅቼዋለሁ፡፡ በመጀመሪያ የሙስና ዓይነቶች በተለይ በፖለቲካዊ ሙስና እና ገንዘብ/ ንብረት ሙስና ያላቸውን ዲያሌክታዊ ትስስር ለመግለፅ እሞክራለሁ፡፡ የሕግ የበላይነት በኢትዮጵያ በሚል ለሙስና መሰረት የሆኑ ጉዳዮችን እገልፃለሁ፡፡ በማናቸውም የህብረተሰብ እንቅስቃሴ ከመሰረቱ ለመገምገም የሚያስችሉ ያሉት መዋቅራዊ ድክመቶች/ ተግዳሮቶች እና መዋቅራዊ እሴቶች ያላቸውን ተያያዥነት አቀርባለሁ፡፡ ቀጥሎም አጠቃላይ የሙስና ሁኔታ ከገለፅኩ በኋላ 100% አሸናፊነት የሙስና ትልቁ ምልክት እንደሆነ እና ፖለቲካዊ ሙስና እንዴት ሁለት ዜጋ እንደሚፈጥር ለማብራራት እሞክራለሁ፡፡ ብመጨረሻም የተቋሞቻችን መልፈስፈስ ለሙስና ካለው ትርጉም አንፃር አስተያየቴን አቀርባሎህ፡፡

ሕገ-መንግስታችን በኢትዮጵያውያን ያለፈው ብሶት እውቅና የሚሰጥና የወደፊት የሰላም የልማት ዴሞክራሲ አቅጣጫ የሚያመለክት በመሆኑ የፅሑፉ ማጠንጠኛ ነው፡፡ ሕገ-መንግስታችን ሲተገበር ሙስና ይቀጭጫል ሲጣስ ይቦርቃል፡፡ የኢትዮጵያ ብሄር ብሄረሰቦች ብሶት ከሎሬት ፀጋዬ ገ/መድህን በ1983 ሲገልፅ እስኪ ተቋደሱልኝ፡:፡ ይህ ‹‹ለወንድሜ ለማላውቅህ›› የሚለው ግጥም ማራኪ ሆኖ አግኝቼዋለሁ፤ የሁሉም ብሔር ብሔረሰቦች እና ህዝቦች ስም በግጥሙ ይጠቅሳሉ፡፡ ግጥሙ ሰፊ ስለሆነ የተወሰነውን ልጋብዛችሁ፡፡

**ማነህ**

ገባር ነህ የሙክት ሳቢ

እረኛ ነህ የከብት አርቢ

አራሽ ነህ ያገር ቀላቢ

አማል ነህ የግመል ሳቢ …

ባክህ ማነህ ወንድምዬ፣ አንድም ቀን የማንወያይ በውል በጣይ ባደባባይ

በፎቶግራፍ ዓይን እንጂ፣ ዓይን ለዓይን የማንተያይ

እኔ ለወሬ አንተን መሳይ አንተ ለጭንቅ እኔን መሳይ

ማነህ እኮ የማላውቅህ

ማዶ ለማዶ ሩቅ ለሩቅ በመኪና ዓይን የማይህ

የማትቀርበኝ የማልቀርብህ

ጠረንክን የምጠየፍህ

በጋዜጣ በመጽሔት ወሬህን የምተርክህ

ስዕልክን ፎቶግራፍህን ለአገር ጎብኚ የምሸጥህ፡፡

1. **ፖለቲካዊ ሙስና እና የገንዘብ/ንብረት ሙስና**

በርካታ ምሁራን ሙስናን በሁለት ከፍለው ለመተንተን ይሞክራሉ፡፡ አንዳንዶቹ ፖለቲካዊ ሙስና (political corruption) እና ቢሮክራቲክ ሙስና (bureaucratic corruption) ብለው ሲገልፁት ሌሎቹ ደግሞ ትልቅ እና ትንሽ (grand and petly) ብለው ይጠሩታል፡፡ አንዳንዶቹ በግለሰብ ደረጃ ወይም በቡድን (collective curruption) ብለው ያስቀምጡታል፡፡ ሁሉም የተሳሰሩ እና የጡት አባት እና ልጅ ለመግለፅ በመሆኑ ለአሁኑ ሃሳቤ እንዲመቸኝ ፖለቲካዊ ሙስና እና የገንዘብ/ንብረት ሙስና በሚል ከፋፍዬዋለሁ፡፡

የገንዘብ/ንብረት ሙስና የሚወሰነው በሆነ ስርዓት ያለው የፖለቲካ ስርዓት ብልሽት ደረጃ ነው፡፡ በሁሉም ስርዓቶች በተለያየ ደረጃ ሙስና ይታያል፡፡ ፍፁም (perfect) የሆነ ስርዓት ስለሌለ በዳበሩ ዴሞክራሲያዊ አገሮች በአሜሪካም በአውሮፓም ይከሰታል፡፡ ይሁን እንጂ ጠቅላላ እስከ ስርዓት ማናጋት ሳይደርስ በቁጥጥር ውስጥ የመዋል ዕድሉ ከፍተኛ ነው፡፡

ባልተረጋጋ እና በሽግግር ላይ ያለ ፖለቲካዊ ስርዓት ፖለቲካዊ ሙስና በከፍተኛ ደረጃ የመታየት ዕድል አለው፡፡ በመሆኑም የገንዘብ እና ንብረት ሙስና ለመቆጣጠር አስቸጋሪ ነው፡፡ ፖለቲካዊ ሙስና የጡት አባት የገንዘብ እና ንብረት ሙስና የጡት ልጅ መሆናቸው አይቀሬ ነው፡፡

ፖለቲካ ሙስና ማለት ፖለቲካዊ ተቋማትን፣ ሕጎችን እና አሰራሮችን በማዛባት (manipulate) ስልጣናቸውን ከሕግ ውጭ ለማደላደል የሚደረግ እንቅስቃሴ ሆኖ ፖለቲካዊ ስርዓቱ እና ፖለቲካዊ ተቋማት የመበስበስ አደጋ ይጋለጣሉ ይላሉ ምሁራን፡፡

አንዱ ወገን በዋናነት ለሚቆጠሩ የሚችሉ (countables) እንደ ገንዘብ /ሃብት እና (fisical privillages) በከፍተኛ ደረጃ ተጠቃሚዎች ሲሆኑ ሌላው ወገን ደግሞ ለነሱ እያመቻቸ በእነሱ ድጋፍ የማይቆጠሩ (uncountable) ጥቅሞች እንደ ፖለቲካዊ ተፅዕኖ ለማሳደግ እና የስልጣን ደህንነት (power security) እንዲረጋገጥላቸው ከመፈለግ በጋራ የሚሰሩ ግን የተለያዩ ዓላማ የሚሰሩ ሙሰኞች ናቸው፡፡ እነዚህ ወገኖች ለመለያየት አስቸጋሪ ነው፡፡ ከሁለቱም ወገን ገንዘብ እና ስልጣን የሚፈልጉ ይኖራሉ እዚህ ለመግለፅ እየተሞከረ ያለው ስልጣናቸው እስከተረጋገጠ ድረስ የአገር ሀብት አሳልፈው የሚሰጡ ሙሰኞች እንዳሉ ነው፡፡

በአጠቃላይ ሲታይ ፖለቲካዊ ሙስናው በተነፃፃሪ አነስተኛ በሆነ ስርዓት የገንዘብ/ንብረት ሙስና ያቀጭጫል፡፡ ፖለቲካዊ ሙስና ከፍተኛ ከሆነ ግን የገንዘብ/ንብረት ሙስና ለመቆጣጠር አስቸጋሪ ይሆናል፡፡ ፖለቲካዊ ተቋማትን፣ ሕጎችን፣ በመጣስ የሚደረግ ሙስና ማለት የሕግ የበላይነት ያልነገሰበት ስርዓት ባለበት ሁኔታ ውስጥ በአብዛኛው የሚከሰት ነው፡፡

1. **የሕግ የበላይነት እና ሙስና**

የሕግ የበላይነት ስንል በዋናነት ሕገ-መንግስታችን ማክበር እና ማስከበር ነው፡፡ ፖለቲካዊ ስርዓቱ ሕገ-መንግስት መሰረት አድርጎ ብቻ ይንቀሳቀስ ማለት ነው፡፡ ሕገ-መንግስቱን የሚፃረሩ ሕጎች/መመሪያዎች እና አሰራሮች ውድቅ ስለሆኑ ይታገዱ ይወገዱ ማለት ነው፡፡

እንደሚታወቀው ሕገ-መንግስታችን ሁለት ዋና ክፍሎች አሉት፡፡

1. ከ10-44 ያሉት አንቀፆች የኢትዮጵያ ሕዝቦች ሰብአዊና ዴሞክራሲያዊ መብቶች በተሟላ መንገድ የሚያረጋግጥ ነው፡፡
2. በክፍል አንድ ያሉትን መብቶች ባልተሸራረፈ መንገድ ከውጭም በመከላከል እና አዎንታዊ ተግባር በመጨመርም ተግባራዊ የሚያደርግ መንግስት አወቃቀር እና ፖሊሲዎች በሚመለከት ከ45-105 ያሉት አንቀፆች ተካተዋል፡፡

በእኔ አመለካከት የሕገ-መንግስቱ መንፈስ፤ መንግስትና ፖሊሲዎቹ የህዝቦች መብቶች ለማስከበር እና ለመጠበቅ ብቻ ነው የተዋቀሩት፡፡ ከዛ ውጪ መንግስት ሌላ ሚና የለውም፡፡ የህዝቦች መብት ለመጠበቅ ፌደራላዊ አወቃቀር፤ አንዱ የመንግስት አካል ብቻ ስልጣኑን ከተቆጣጠረው የህዝቦች መብት ሊጥስ ስለሚችል ሕግ-አውጪ፣ ሕግ አስፈፃሚ፣ እና ሕግ ተርጓሚ የራሳቸው ተነፃፃሪ ነፃነት እንዲኖራቸው ተደርገዋል፡፡ ግልፅነት እና ተጠያቂነት ለማንገስ በተለምዶ አራተኛው መንግስት የሚባለው መገናኛ ብዙሃን ግልፅ የሆነ ሕግ አስቀምጠዋል፡፡

የህዝቦች ሰብዓዊና ዴሞክራሲያዊ መብቶች ሲረጋገጡ ያለ ፍርሃት እና መሸማቀቅ ሃሳባቸውን የመግለፅ፣ የመደራጀት፣ ሰላማዊ ሰልፍ የማድረግ በሕጉ መሰረት በሁሉም መስኮች መሳተፍ ሲጀምሩ ፖለቲካዊ ሙስና ብሎም የገንዘብ/ንብረት ሙስና ይቀጭጫሉ፡፡ የሕዝቦች በጋራ የመተዳደር (shared rule) እና በራስ መተዳደር (self-rule) ሲረጋገጥ ለሙስና የሚሆን መሰረት እየጠበበ ነው ማለት ነው፡፡

ሕግ-አውጪው ላይ የተገለፁትን ለማረጋገጥ ለሕገ-መንግስቱ እና ለህሊናው ማንነቱ (integrity) ያረጋገጠ ሲሆን ባለገንዘቡ እና ባለጡንቻው የሆነውን ሕግ አስፈፃሚውን ስለሚቆጣጠር ሙስናው በጣም የቀጨጨ ይሆናል፡፡ ሕግ-አስፈፃሚ እና ሕግ ተርጓሚውም በተመሳሳይ መንገድ ሊታዩ ይችላሉ፡፡ መገናኛ ብዙሃን ተጠያቂነት እና ግልፅነት ለማረጋገጥ የሚያስችል ቁመና ሲኖረው የሕግ-አስፈፃሚ የስልጣን ብልግና (abuse of power) በአነስተኛ ደረጃ የሚታይበት ሙስናም በቁጥጥር ውስጥ ለማስገባት ይቻላል፡፡

ህዝቦች፣ የመሰላቸውን ሲገልፁ፣ በሰላማዊ ሰልፍና በሌሎች ህጋዊ መንገዶች ሲደግፉት፣ ሕግ-አውጪው ሲነቃቃ፣ ሕግ-ተርጓሚው ፍትህ በከፍተኛ መንገድ ሳያዛንፍ ቢቀር፣ መገናኛ ብዙሃን በአግባቡ ሲሰሩ የነዚህ ድምር ውጤት ፖለቲካዊም ይህን የገንዘብ/ንብረት ሙስና አልፎ አልፎ በጨለማ የሚታይ ክስተት ብቻ ይሆናል፡፡

ኢትዮጵያ ከአምባገነንነት ወደ ዴሞክራሲ በሽግግር ያላት አገር ናት፡፡ የሕግ የበላይነት ችግር ወይም በኢህአዴግ አገላለፅ ‹‹ክፍተት›› አለ ወይስ የለም የሚለው ሃሳብ ለመገምገም አይደለም፡፡ በሁሉም ስርዓቶች ውስጥ ክፍተቶች አሉ፡፡ ስለዚህ የሕግ-የበላይነት፣ ግልፅነት፣ ተጠያቂነት፣ ከጊዜ ወደ ጊዜ እየተረጋገጠ እየሄደ ነው? የሚታይ መሻሻል አለ ወይስ ወደኋላ እየተንሸራተትን ነው ወይ ነው መታየት ያለበት፡፡

1. **የሕግ-የበላይነት ለማረጋገጥ ያሉት መዋቅራዊ ተግዳሮቶች እና እድሎች**

አንድ አገር በአንድ ሰው/ፓርቲ አይለማም አይጠፋምም፡፡ የተሻለ የሚባል አመራር/ፓርቲ በህብረተሰቡ ያሉትን መዋቅራዊ ጠንካራ ጎኖችን እያጎላ መሰረታዊ ድክመቶችን እየታገለ ግሎባላይዜሽን የሚሰጠውን ዕድሎች በመጠቀም (exploite)፣ ተግዳሮቶችን የሚያሸንፍ አገር ወደ ሰላም ልማት እና ዴሞክራሲ ይመራል፡፡ ይህ ጉዞ ብዙ ውጣ ውረድ ያለበት ነው፡፡ ፀረ-ህዝብ አመራር በሚኖርበት ጊዜ ውጤቱ ተፃራሪ ይሆናል፡፡ ቀጥሎ ለሙስና መሰረት የሚሆኑትን መዋቅራዊ ሕብረተሰባዊ ድክመቶች ካየን እድሎችን ምን እንደሚመስሉ እናያለን፡፡

**ሀ.** ከአምባገነናዊ ስርዓት ወደ ዴሞክራሲ የሚደረግ ሽግግር

‹‹ሰማይ አይታረስ ንጉስ አይከሰስ›› ይህ ገዥ አስተሳሰብ በአንድ ትውልድ የሚፋቅ አይደለም፡፡ ለረዥም ጊዜ ማንዣበቡ አልቀረም፡፡ የኢትዮጵያ ህዝቦች አምባገነናዊ ስርዓት ታግለው ቢያስወግዱም የትግል ውጤታቸው ማጣጣም ቢጀምሩም ህዝብ አሁንም ድረስ ያለው ግንዛቤ መንግስት የሚቋቋመው ሕብረተtሰብ ለማገልገል ብቻ እንደሆነና ዝንፍ ሲል መቆጣጠርና ማስተካከል እንደሚችል በውል አልተገነዘበም፡፡ አፈናን በቀጣይነት ያለ መታገል አዝማሚያ ነው ያለው፡፡ መሸከም አቅቶት ወደ ዓመፅ እስኪያመራ ጊዜ በሰላማዊ እና በቀጣይነት መብቶችን የማረጋገጥ ባህል ገና አልተገነባም፡፡ ገዥዎች በእንደዚህ ሁኔታ ሁሉም ነገር ሰላም እንደሆነ በመኩራራት ይዝናናሉ፡፡

ወደ ዴሞክራሲ በሚደረገው ሽግግር በቁምነገራቸው (essence) ያልነበሩ ወይም በተሟላ መንገድ የማይታወቁ ፖለቲካዊ ተቋማትን፣ ፖለቲካዊ ፓርቲዎችን በሙያ እና በሲቪል ማህበራትን እንደ አዲስ ማዋቀር ይጠይቃል፡፡ ሕገ-መንግስቱ ዴሞክራሲያዊ ቢሆንም ፖለቲካው እሱን የማያንፀባርቅ ከሆነ እንደ ግዑዝ ይቆጠራል፡፡ በዚህም ምክንያት ኦፊሴላዊ ሕገ-መንግስት (official constitution) እና ህይወታዊ ሕገ-መንግስት (living constitution) ብለው ይመድቡታል፡፡ ሕገ-መንግስቱ ህይወት የሚዘራው በፖለቲካው ነው ለማለት ነው፡፡

በዴሞክራሲው ስርዓት ሕግ -አውጭው፣ አስፈፃሚው፣ እና ሕግ ተርጓሚ መገናኛ ብዙሃን፣ ፓርቲዎች እና ማሕበራት በይዘታቸው ከአምባገነን ስርዓት በመሰረቱ የተለዩ ናቸው፡፡ እነዚህ ልዩ እንክብካቤ እና ድጋፍ የሚያስፈልጋቸው ጨቅላ (infantile) ተቋማት ልክ እንደ ህፃን ልጅ እየወደቁ፣ እየተነሱ፣ እሳት እና ሌሎች አደጋዎች እንዳያጋጥማቸው መታደግና መንከባከብ ይጠይቃል፡፡ ተቃርኖው (paradox) እነዚህ ተቋማት የህዝቦች መብቶች ለማረጋገጥ የተዋቀሩ ሲሆኑ ከህዝቦች ደግሞ እነዚህ መዋቅሮች ሽባ እንዳይሆኑ መጠበቅን ይጠይቃል፡፡ በይዞታቸው አዲስ ስለሆነ፣ በሕብረተሰቡ ፖለቲካዊ ልሂቃን ጭምር በሚገባ የማይታወቅ በመሆኑ ላይ እና ታች ወደኋላ እና ወደፊት መውጣቱ እና መንሸራተቱ አይቀርም፡፡ ከፖለቲካ ልሂቃን እና ከሕብረተሰቡ የሚጠበቀው እነዚህ መዋቅሮች አንድ እግር ወደኋላ ሁለት እግር ወደፊት፣ እየሄዱ አጠቃላይ ጉዞው ግን ቀጣይ መሻሻል እንዲኖር ማድረግ ነው፡፡ የዳበረ ፖለቲካዊ ስብዕና፣ የድርጅት ልምድ ባለመኖሩ እና ልሂቃን ለራሳቸው ጥቅም ሲንገበገበብ ፖለቲካዊ ሙስና ብሎም በገንዘብ/ ንብረት ሙስና ይሰፋል፡፡

ሌላው ወደ ዴሞክራሲያዊ ጉዞ ለሚደረገው እንደ ሽግግር መዋቅራዊ ድክመት ከሚነሱት ጉዳዮች ውስጥ ዴሞክራሲን መሸከም የሚችሉት ባለሀብቶች፣ መካከለኛው መደብ (middle class) እና ላብአደሩ ገና ያላደጉ እና ኃላፊነታቸው መወጣት ስላልቻሉ ዴሞክራሲዊ ሊሆን የማይችል ኃይል የዴሞክራሲ ሞግዚት ሲሆን ነው፡፡ ስርዓቱ ከፍተኛ መዋቅራዊ ድክመት የሚያንፀባርቀው አመፀኛው ትውልድ (በተቃዋሚውም በገዥው ፓርቲ) ያሉት ደረጃ ደረጃ ላይ ለተጠቀሱት ኃይሎች ማስረከብ ሲገባቸው ‹‹ከኛ በላይ ለአሳር›› ባለው ስልጣኑን ሙጥጥ አድርገው ይዘዋል፡፡

ለ. ከእጅ ወደ አፍ (subsistence) ኢኮኖሚ ወደ መካከለኛ ገቢ የሚደረግ ሽግግር

ኢኮኖሚያዊ ሽግግሩ የሚከሰተው መዋቅራዊ ድክመት ለዴሞክራሲያዊ ስርዓቱ ውጣ ውረድ ሙስናን ለመዋጋት እንቅፋት መሆኑ አልቀረም፡፡ በኢህአዴግ የሚመራው መንግስት ምስጋና ይግባው እና ከኢትዮ-ኤርትራ ጦርነት በፊት ያውም በሰላምና መረጋጋት ችግር ጊዜ እያለ እስከ 5% ዕድገት ከጦርነቱ በኋላም ከዓለም ከፍተኛ ልማት የምናስመዘግብ አገር ሆነናል፡፡ እንዲቀጥልም ምኞታችን ነው፡፡ ብዙ ሃብት (wealth) ተፈጥሮአል፡፡ እሰየው ነው፡፡ የሃብት ክፍፍል ግን መሰረታዊ መዋቅራዊ ጉድለት አለው፡፡ ፍትሃዊነቱ ላይ ብዙ ችግር ይታያል፡፡ በሃፍታም እና በድሃ መካከል ያለው ልዩነት መሆን ካለበት በላይ ሰፍቷል፡፡ ሃይለኛው በመንግስት ስልጣኑ ይሁን በገንዘብ የአንበሳው ድርሻ ይይዛል፡፡ ላይ የተገለፁት ሕገ-መንግስታዊ እና ፖለቲካዊ ተቋማት ሽባ በሆነበት ሁኔታ ለሙስና መስፋፋት ሁኔታው ይመቻቻል፡፡

ሌላው ከኢኮኖሚ ሽግግር ያለው መዋቅራዊ ድክመት ግብር ከመክፈል ጋር የተያያዘ ነው፡፡ የሆነ መንግስት የህይወት ደም (life-blood) ግብር ነው፡፡ በብድር እና በእርዳታ የሚመጣው ልማት በመጀመሪያ አስፈላጊ ቢሆንም ጣጣው ግን አደገኛ ነው፡፡ በ12 August 2017, EPRDF’s block ማስተማር፣ ማሻሻል፣ መቅጣት በሚል ርዕስ በ2008 የተሰበሰበው ግብር ከሃገራዊ ጠቅላላ ዓመታዊ ምርት 13% ብቻ እንደሆነ ይገልፃል፡፡ አያይዞም በማደግ ላይ ያሉ አገሮች ከ18% እስከ 25% ይሰበሰባሉ ይላል፡፡ የኛ በጣም አነስተኛ መሆኑን ለመግለፅ፡፡

ግብር ከፋይ ብቻ ነው መብቱን ለማረጋገጥ የሚችለው ‹‹ግብር ከፋይ ነኝ›› ብሎ የሚኮራ ሕብረተሰብ የሚነቀንቀው የለም:: ግብር በታማኝነትና በፈቃደኝነት እንድንከፍል የሚያስገድደን አስተሳሰብ ለዴሞክራሲያዊ መብቶቻችን ለመቆም የሚነዳን መሰረታዊ አስተሳሰብ ነው፡፡ ዴሞክራሲያችን በሁለት እግሩ መቆም ይጀምራል፡፡ ሙስናን ለመዋጋት መሰረታዊ ንጣፍ ያስቀምጣል፡፡ የውጭ ምንዛሬ መሰረቱ ከአገር ውስጥ የሚመረቱ ምርቶች እና አገልግሎት አለመሆኑ ለሙስና ከፍተኛ በር ሊከፍት ይችላል፡፡ ተፈላጊውን ግብር ባለመክፈላችን የውጭ ምንዛሬ ግኝታችን በራሳችን አለመሆኑ የራሳችን መንግስት ተጠሪነቱ ለኛ መሆኑ ቀርቶ ለውጭ መንግስታት እና ባለሀብቶች የመሆን አዝማሚያ ያሳያል፡፡ ማናቸውም እርዳታ እና ብድር ያለ ፖለቲካዊ ተፅዕኖ አይገኝም በቀጥታ በተዘዋዋሪም፡፡

ከሌሎች አገሮች አንፃር ሲታይ የኢህአዴግ መንግስት በዋና ዋና ፖሊሲዎች ለምሳሌ መሬት፣ ባንክ እና ኢንሹራንስ፣ ቴሌ፣ ወዘተ. Privataization እስካሁን ድረስ የወጭ ተፅዕኖን ተቋቁሟል፡፡ እሰየው የሚያሰኝ ነው፡፡ ከህዝቦች መብት አንፃር ግን ጆሮው ወደ ውጭ ያቀናል፡፡ ህዝቦች መብታችን እየተነጠቀ ነው በመልካም አስተዳደር እየተለበለብን ነው ብለው ሲጮሁ የሚሰማቸው የለም፡፡ መንግስት መስማት የተሳነው ይሆናል፡፡ እነዛ ሊዮ ሊበራል የሚላቸው የውጭ ተቋሞች እና ማደያዎች ከሰብዓዊ ዴሞክራሲያዊ ጉዳዮች ሲያነሱ ከመቅፅበት ሰምቶ ይወራጫል መልስም ይሰጣል፡፡ የአገር ገፅታ እንዳይበላሽ በሚል ግን የገዢው ፓርቲ ገፅታ እንዳይበላሽ ነው፡፡

የ1997 ምርጫ ገዥው ፓርቲ በውጭ ሃይሎች ግፊትና በህዝቡ የነበረው የተሳሳተ ግምት እንከን የለሽ ምርጫ አደርጋሎህ አለ፡፡ ዓላማው ለውጭ ኃይሎች በኢኮኖሚ ብቻ ሳይሆን በዴሞክራሲያዊ ግንባታ ሞዴል ነን እንከን የሌለው ነው ለማለት ነበር የታሰበው፡፡ የኢትዮጵያ ህዝብ መብቶችን ተጠቅሞ የፈለገውን ይምረጥ የሚል ይመስል ነበር፡፡ እርግጥም ተቃዋሚ ፓርቲዎች በተነፃፃሪ ነፃነት የሚንቀሳቀሱበት፣ የመንግስት ሚዲያም በተነፃፃሪ ፍትሐዊ ስርጭት የነበረበት የግሉ ሚዲያም በተሸለ የዘገቡበት የሲቪል ማህበራትም በስፋት የተሳተፉበት ነበር፡፡ ተቃዋሚ ፓርቲዎች ያልተጠበቀ ውጤት ሲያገኙ ኢህአዴግ ባላሰበው ሲሸነፍ ተወራጨ እና እውነተኛው ባህሪው አጋለጠ፡፡ተጠሪነቱ ለኢትዮጵያ ህዝብ ቢሆን ኖሮ ውጤቱ በፀጋ ተቀብሎ ዴሞክራሲያዊ ምህዳር በቀጣይነት ያሰፋ ነበር፡፡ የሆነው ግን ተፃራሪያዊ ነው፡፡ በምርጫ 2002 96% አሸነፍኩ አለ፡፡ በ2007 ምርጫ ደግሞ 100% አሸናፊ ብሎ እርፍ ሆነ፡፡ ብዝሃነት/ diversity ኢትዮጵያ ውስጥ እንደሌለ ሁሉ፡፡

ጄነራሊዝሞ ኢህአዴግ ልክ እንደ የኮርያው ጄነራል ፓርክ አምባገነናዊ በሆነ መንገድ ልማት አመጣሁልህ ብሎ እየተጋ ይገኛል፡፡ ቀጣይነቱ አጠራጣሪ ቢሆንም፡፡ ኮርያ እና ኢትዮጵያ ግን የተለያዩ አገሮች እና በተለያየ አውድ (context) የሚገኙ ናቸው፡፡

ኢትዮጵያ የነፃነት አገር፡፡ ሕዝቦቿ ፍትህ እና ዴሞክራሲ በመሻት አምባገነንነትን ታግለው ባሸነፉበት መንግስት በሚካሄድ ልማት ነው የምትገኘው፡፡ በብዙ ብሔር እና ብሔረሰብ ያሸበረቀች አገር ከቀዝቃዛው ጦርነት በኋላ ልማትዋን ለማፋጠን የምትተጋ አገር ነች፡፡ ከሁለተኛው የዓለም ጦርነት በኋላ ነፃነትዋን የተጎናፀፈች ኮርያ ሕዝቧ 96% የአንድ ብሔር ነው፡፡ የእድገትዋ መሰረት በቀዝቃዛው ጦርነት የምዕራቡ ዓለም በተለይ የአሜሪካ ሙሉ ተሳትፎ ነበረበት፡፡ በኢትዮጵያ ውስጥ ልማት እና ዴሞክራሲ ተነጣጥለው የሚታዩ አይደሉም፡፡

መንግስት በኛ ግብር የማይተዳደር ከሆነ፣ የውጭ ምንዛሬ ግኝቱ በአብዛኛው ከውጭ ከሆነ እኛ የማንቆጣጠረው መንግስት አይሆንም፡፡ ስለሕግ የበላይነት፣ ተጠያቂነት እና ግልፅነት ግድ የሌለው መንግስት ብቻ ሳይሆን ሆን ብሎ የሚጥስ መንግስት ሊሆን ይችላል በእንደዚህ ሁኔታ በሙስና መዘፈቅ የስርዓቱ መገለጫ ይሆናል፡፡

**ሐ. የህብረተሰባችን መዋቅራዊ እሴቶች እና ሙስናን ለመዋጋት ያለው ዕድል (opportunity)**

ሙስና ጥቂትን ሰዎችን ብቻ የሚጠቅም አብዛኛውን ህዝቡ ሰላም፣ ልማትና፣ ዴሞክራሲ በማሳጣት እና ሕብረተሰቡን በቀጣይነት የሚጎዳ ክፉኛ ካንሰር ነው፡፡ በህብረተሰብ የሚኖሩ ኋላቀር አስተሳሰቦች በተወሰነ የመሸከም አዝማሚያ ቢኖርም ከመዋቅራዊ ጥቅም ግን ሙሰኞች እና ህዝቦች በመሰረቱ የተለያየ አሰላለፍ ነው የሚኖራቸው፡፡ ህዝቦች እስከገባቸው ድረስ ለፀረ-ሙስና ይቆማሉ፡፡ ለሙሰኞች ግን የማንነታቸው መገለጫ ነው፡፡

በኢትዮጵያ ሀገር መሰረታ ሂደት እና የሃይማኖታዊ እና ባህላዊ ማንነቱ ምክንያት ሙስናን ለመዋጋት የሚያስችል ዕምቅ አቅም ያለው ህዝብ ነው፡፡ አገር ወዳድነት (ለህይወት መስዋዕትነት ዝግጁ መሆን) እርስበርስ የመረዳዳት እና የመከላከልን፣ ሌብነትን እና ክፉ ድርጊቶች መጥላት እና ለህግ ተገዢነት የመሳሰሉት እሴቶች ከሌሎች ከላይ የተገለፀ ድክመቶች ጎን ለጎን የሚኖሩ ናቸው፡፡ አፈርና ወርቅ በአንድ ላይ በአንድ አካባቢ እንደሚኖሩ ሁሉ፡፡ መንግስት በሌለበት ወይም መቆጣጠር በተሳነው በ1966፣ 1983 እና በ1997 ያሳየው የሌሎችን ገንዘብ እና ንብረት በመሰረቱ ያለመንካት የህዝባችን እሴቶች መለኪያ ናቸው፡፡ ከማቴሪያል ጥቅም እና ከባህላዊ እሴቶች መዳበር አንፃር ለፀረ-ሙስና ሊሰለፍ የተዘጋጀ ህዝብ ነው፡፡ የልሂቃን ግዳጅ (task) ነው የሚጎድለው፡፡

ማሕበራዊ እና ኢኮኖሚያዊ ልማት የምንደግፈው እና የምናደንቀው አሳፋሪ የሆነውን ድህነትን ስለሚቀርፍ ብቻ አይደለም፡፡ ለዴሞክራሲ መሰረት ስለሚሆን ጭምር ነው

Huntington (1991: 316) “Economic development makes democracy possible political leadership makes it real” ይላል በዚህ መጽሀፍ በገፅ 311 ደግሞ “obstacles to economic development are obstacles to the expansion of democracy.”

ኢህአዴግ እያሳየ ያለው የአምባገነንነት ፖለቲካ መታገል ተገቢ ሆኖ ሳለ ኢህአዴግ ላይ ባለ ጥላቻ ኢኮኖሚው እንዲወድቅ መንቀሳቀስ ግን ላይ የገለፅናቸው መዋቅራዊ ግድፈቶች ተጠናክረው እንዲቀጥሉ ማድረግ ማለት ነው፡፡ ህዝቡ በድህነት እንዲማቅቅ ማድረግ ነው፡፡ በህዝቡ መቀለድ እና ፀረ-ኢትዮጵያ አቋም ነው፡፡

የአገሪቱ ኢኮኖሚው በከፍተኛ ደረጃ አደገ ማለት መላው ህዝብ ተጠቃሚ ሆኖ ብቻ ሳይሆን ዴሞክራሲን በማስፋት ዕድገቱን የሚያቀጣጥሉት ባለሀብቶች ማዕከላዊ መደቡ እና ላብአደሩ በከተማም በገጠሩም እየተፈጠረ ማለት ነው፡፡ እናት ውሃ ለመቅዳት በየቀኑ ከሶስት ሰዓት በላይ የምትኳትንበት፤ እንጨት ለቀማ ሙሉ ቀን የምታጠፋበት፣ አንዱን ልጅዋን ለማሳከም ሌሎች ልጆችዋን በትና ከተማ የምትንከራተትበት ሁኔታ ሲቀረፍ ለፖለቲካዊ መረጋጋት ያለው ትርጉሙ ከፍተኛ ነው፡፡ ለመብት የምትታገል ጀግና እናት እንድትሆን ያመቻቻል፡፡

በየዓመቱ ከ100,000 በላይ ከከፍተኛ ትምህርት ቤቶች፣ ከዛ ቁጥር በላይ ሁለተኛ ደረጃ ተመረቀ ማለት (በጥራት ችግር እንዳለ ሆኖ) በዛ ላይ ኮሙኒኬሽን ትራንስፖርት ተስፋፋ ሲባል አምባገነንነት ብሎም ሙስናን ለመታገል ምቹ ሁኔታ እየተፈጠረ ነው፡፡ ወጣቱ በጥቃቅን እና አነስተኛ ሲደራጅ፣ የተሳካለት መካከለኛ ባለሀብት ሲሆን ወዘተ ከኢኮኖሚ ጠቀሜታ ባሻገር ለዴሞክራሲ ሂደቱን ወሳኝ አመልካች ስራ ነው፡፡ የኢህአዴግ መንግስት የማህበራዊ ሚዲያ እንኳን እስከምን ድረስ እንደሚርበተበት የምናውቀው ነው፡፡ ኢህአዴግ ወይም ከሁኔታው ጋር ለመሄድ ራሱን ከመሰረቱ መቀየር ዴሞክራሴያዊ መሆን አልያም ራሱ በፈጠረው ሁኔታ መቃብሩ የሚገባ ይሆናል፡፡

በአጠቃላይ ሲታይ ሙስናን ለመታገል መዋቅራዊ ድክመቶች እንዳሉ ሁሉ መዋቅራዊ እሴቶችም ጎንለጎን የሚኖሩ ናቸው፡፡ ሙስና የሚያድግበትን ተግዳሮት በሌላ በኩል ሙስና የሚቀጥልበት ዕድል እናያለን፡፡ የሚቀረው የልሂቃን አዎንታዊ ሚና ነው፡፡

1. **የሙስና አጠቃላይ ሁኔታ**

አሁን ስላለው ሙስና ከአንድ ወዳጄ ያደረግነውን ምልልስ እስኪ ላካፍላችሁ፡፡ ወዳጄ አሁን ያለው የሙስና ደረጃ በወታደራዊ አገዛዝም በአፄ ኃይለሥላሴ ታይቶ አይታወቅም አለኝ፡፡ ፖለቲካዊ ሙስና ነው ወይስ በገንዘብ/ንብረት ሙስና ብዬ ጠየቅኩት፡፡ በሁለቱም በኩል በሚዛን የሚገናኝ አይደለም አለኝ፡፡

ፖለቲካ ሙስና ከሆነ ለማወዳደር አስቸጋሪ ይመስለኛል፡፡ ስዩመ እግዚአብሔር መሰረቱ ስርዓትና ኢ-ዴሞክራሲያዊ ሕገ መንግስት ያለው አምባገነናዊ መንግስት ከኢህአዴግ መንግስት ጋር በምን መመዘኛ ሊገናኙ አይችሉም፡፡ ኢ-ፍትሐዊ ከሆነ ጦርነት ከሚያካሄድ ስርዓት በላይ ፖለቲካዊ ሙስና የለም፡፡ በደርግ ጊዜ በጦርነቱ ይሁን በቀይ ሽብር የጠፋው የሰው ህይወት ብቻ ሳይሆን አንድ ትውልድ ነው፡፡ ያውም ማን እንደገደለው፤ ለምን እንደተገደለ እና የት እንደተቀበረ የማይታወቅበት፡፡ የወደመ ንብረትም ምን ያህል ሊሆን እንደሚችል መገመት የሚያስቸግር አይመስለኝም፡፡ የሰው ሃብት እና ንብረት በከፍተኛ ደረጃ በማይታመን ደረጃ ያጠፋ ስርዓት ነው፡፡

የፖለቲካዊ ሙስና ልዩነት፣ 1966፣ 1977፣ 2008 ያጋጠመውን ድርቅ ለመደበቅ እና ለመፍታት የተደረገውን እንቅስቃሴ መመዘን ነው፡፡ የንጉሰ ነገስቱ 80ኛ ዓመት ልደት እንዳይቆሽሽ፣ የኢሰፓ ምስረታ በዓል እንዳይጎድፍ የወሎ እና የትግራይ ረሀብ ተደበቀ ብዙ ሰው አለቀ፡፡ ከዚህ በላይ የሚሰቀጥጥ ሙስና የለም አልኩት፡፡ አሁን ያለው ፖለቲካዊ ሙስና የከፋ ነው የምለው ካለፈው ጋር በማወዳደር ሳይሆን መሆን ካለበት ነው፡፡ የገንዘብ/ንብረት ሙስና ቢሆንም ለማወዳደር አስቸጋሪ ነው፡፡ ምክንያቱም ያለፉት ስርዓቶች ድህነትን ኢ-ፍትሐዊ በሆነ መንገድ ያካፍሉ ነበር፡፡ ከድሃው መመንጠል ነው የነበረው፡፡ አሁን ከፍተኛ ሃብት ተፈጥሯል በቢልዮኖች መዝረፍ ተጀመረ፡፡ ከአስር ብር አንድ ብር መውሰድ እና ከአንድ ብር አምሳ ሳንቲም እንደመውሰድ ነው፡፡ 10% እና 50%፡፡ በእነዛ ስርዓቶች የኢትዮጵያ ጠቅላላ ዓመታዊ ምርት እና የዓመት በጀት አሁን ካሉት አንዳንድ ክልሎች ያነሰ እንደነበረ ማስተዋሉም አስፈላጊ ነው አልኩት፡፡ በደርግ ጊዜ ለሞት የላካቸውን ወታደሮች ስንቅ እና ትጥቅ እና ደመወዝ የሚዝርፉ ጄነራሎች ነበሩ፡፡ ይህ ዘግናኝ ድርጊት የፈፀሙት ብዙዎች ላይሆኑ ይችላሉ ግን ምንም እርምጃ አልተወሰደም፡፡

በ77 ቢልየን ብር ደረጃ እኮ ነው በግልፅ በፓርላማ የሰማነው ከአለኝ በኃላ ሰዓቱን አየና ቀጠሮ ስለነበረው ሌላ ጊዜ እንወያይበት ተባበለን ተለያየን፡፡

በቅርቡ በጠቅላይ ዓቃቤ ህግ ክስ በጥርጣሬ ከታሰሩት የመንግስት ባለስልጣናት፣ ባለሃብቶች እና ደላሎች በቢልየን የሚቆጠር ሃብት እንደተመዘበረ ተገልጿል፡፡ በአንዳንድ ተንታኞች አስተሳሰብ አለ የተባለው ሙስና የአጠቃላይ ሁኔታ ምልክት ወይም ጫፍ (the tip of the iceburg) ነው፡፡ መንግስት ቁርጠኛ ከሆነ በሙስናው የጠፋው ሀብት እጅግ ከፍተኛ ሊሆን እንደሚችል ይገልፃሉ፡፡ ችግሩ ግን ላይ ብቻ የተንጠለጠለ ሳይሆን በሁሉም የስርዓቱ መዋቅሮች ከቀበሌ እስከ ፌዴራል ከዘበኛ እስከ ላይ እንደ ካንሰር የተስፋፋ መሆኑ ነው፡፡ የ‹‹ሻይ›› ሳይባል ማናቸውም አገልግሎት ለማግኘት አስቸጋሪ እንደሆነ ይገልፃሉ፡፡

**100% አሸናፊነት ፖለቲካዊ የሙስና ከፍተኛው ጫፍ**

**አያስቀናም!!**

በቅርብ ጊዜ በተደረገው ምርጫ በአንጎላ ገዥው ፓርቲ 61.1% ተቃዋሚው 26.7%፡፡ ከፓርላማ አንፃር ገዥው ፓርቲ ከ220 መቀመጫዎች 150 አግኝተዋል፡፡ በኬንያ ተመራጩ ፕሬዚዳንት 54.2% ሲያገኙ በቅርብ ተቀናቃኙ ኦዲንጋ 44% የህዝብ ድምፅ አገኙ በዚ ምርጫ ከ47 የካውንቲ (county) ገዢዎች 22 ቦታቸው በምርጫ አጥቷል፡፡ ምርጫ ሁሉም ነገር ባይሆንም ፍትሃዊነት እና ቅቡልነት ጥያቄዎች ቢኖርበትም በአስተሳሰብና ብሔር ብዙኃነት ያንፀባርቃል፡፡ የኛ 100% ምን ይባላል?

1 ቢሊየን ወይም 10 ቢሊየን ብር ከተመዘበረ እጅግ ከፍተኛ ሙስና ነው፡፡ ከድሃው መንጋጋ የሚወሰድ ብዙ ህይወት አደጋ ሊያደርስ የሚችል ነው፡፡ 100% አሸናፊነት ግን ምናልባት ቢያንስ 40-50 ሚሊየን ህዝብ ልብ እና መንፈስ የሰረቀ ነው፡፡ ግንቦት 2007 በተካሄደው ምርጫ ኢህአዴግ 100% አሸነፍኩ አለ፡፡ ምርጫ ቦርድም አጨበጨበ፡፡

መስከረም 2008 ያ አሸናፊነት ‹‹አስቂኝም አደገኛም›› ነው ብዬ ፅፌ ነበር፡፡ አደገኛነቱ በሕብረተሰብ የነበረው መንፈስ ስለሚያንፀባርቅ ነው፡፡ የታፈነ ህዝብ በተለይ ወጣቱ ወደሌላ አቅጣጫ ወደ አመፅ ሊወስደው እንደሚችል በመገመት ነው፡፡ ቢያሳዝንም የሆነው ነገር እሱ ነበር፡፡ 6 ወር ባልሞላ ጊዜ ውስጥ በኦሮሚያ በአማራ አንዳንድ አካባቢ ደቡብ ህዝቦች ዓመፅ ተነስቶ ‹‹የአስቸኳይ ጊዜ አዋጅ›› እስከታወጀ ድረስ ቀጠለ፡፡ ግን ለምን? ከመጀመሪያ ሊገመት የሚቻል የነበረ ቢሆንም ከወደኋላ ተመልሶ ቢተነተን (counter factual analysis) ምርጫው በየደረጃው የህዝብን ፍላጎት ስሜት የሚያንፀባርቅ ቢሆን ኖሮ ወይም በየደረጃው ባለው ምክር ቤቶች (እስከ ወረዳ/ቀበሌ) ኢህአዴግ 60% ተቃዋሚዎች 40% ቢያገኙ ይህ አመፅ በአጭር ወራት ሊከሰት ይችል ነበር ወይ? መሰረታዊ መፍትሄ እንኳን ባያመጣ የተወሰነ የ‹‹እፎይታ›› ጊዜ አይሰጥም ነበር ወይ? ከምርጫው በኋላ ተከታትሎ ዓመፅ መነሳቱ እየተከማቸ የመጣውን ብሶት አቀጣጠለው እንዴ? አቀጣጣይ ነዳጁ ምርጫው ፍትሃዊ እና ቅቡልነት የለውም የሚል አመለካከት (perception) ነበር ማለት ነው ወይ? የሚሉ ጉዳዮች ሊነሱ ይችላሉ፡፡

የምርጫው ሂደት ሲታይ ህዝቡ የፈለገውን እንዳይመርጥ፣ የአመለካከት እና የሃሳብ በነፃ የመግለፅ መብት፣ የመሰብሰብ፣ ሰላማዊ ሰልፍ የማድረግ ነፃነት ገደብ በነበረበት እና የመደራጀት መብት እና የመዘዋወር ነፃነት አሜከላ በነበረበት ሁኔታ ነው፡፡ ከሁሉም በላይ አማራጭ ሃሳቦች የማግኘት የህዝቡ መብት ያልተረጋገጠበት ነበር፡፡ የመንግስት መገናኛ ብዙሃን መንግስት እና ኢህአዴግ አንድ አንድ እንደሆነ ሲቀሰቀስ የህዝቡን ምሬት እያፈኑ፣ የገዢው ፓርቲ ትልቅነት ሲያወድስ ተቃዋሚዎችን እያገለለ እና እያብጠለጠለ የተገኘ 100% ነው፡፡ ህዝቦችን መብት ለማፈን፣ ተቃዋሚዎች ለማጉላላት እና በሕግ የተቀመጠለት ስራ ለመስራት ከበጀቱ ቢሰላ ስንት እና ስንት ይሆናል ኢህአዴግን ለመደገፍ የጠፋው? ለመንግስት መገናኛ ብዙሃን የኢትዮጵያ ህዝብ፣ መንግስት እና ኢህአዴግ አንድ እና አንድ ስለሆነ ማስላቱ ያስቸግራቸዋል፡፡ ህዝቡ አማራጭ ሃሳቦች እንዲያገኝ እንኳን በተለያየ መንገድ ግዳጁን እንዳይወጣ የግል ሚዲያው ታፈነ፡፡

ከሁሉም በላይ 100% ሲያሸንፍ እንደ መደንገጥ እና እንደማፈር ገዥው ግንባር በአሸናፊነት ጉልበት ሲንፈላሰስ ማየቱ ነው፡፡ የምርጫው ቦርድ ገለልተኝነት አጠያያቂ በሆነበት ሁኔታ የቦርዱ ኃላፉ ገና ከቦርዱ ሳይሰናብቱ የአምባሰደርነት ‹ፖለቲካዊ› ሹመት መስጠት ትዕቢቱን እና ካለፈው የተማረ እንዳልሆነ የሚያሳይ ነው፡፡

**ፖለቲካዊ ሙስና ሁለት ዓይነት ዜግነት እንዲኖር ያደረጋል**

ከላይ እስከታች ያሉት 6-7 ሚሊዮን የሚደርሱ የኢህአዴግ አባሎች ያላቸው ሙሉ priviledge እና ምርጥ ዜጎች እና 90 ሚሊዮን የሚሆን ህዝብ ተራ ዜጋ፡፡ በሄደበት ሁለተኛ ዜጋ እንደሆነ በተግባር የሚገለፅለት ተራ ዜጋ!!! ከፌደራል እስከ ቀበሌ በሁሉም የመንግስት አካላት የኢህአዴግ አባላት ከተመረጡ በኋላ የቀረውም የገዥው ግንባር አባል ባይሆንም ለኢህአዴግ ያለው አመለካከት መመዘኛ ይሆናል፡፡ በግሉ ተቃዋሚ ወይም የተቃዋሚ ድርጅት አባል ከሆነማ በጭራሽ አይታሰብም፡፡ ከተራ ዜጋ ሌላ ተራ ዜጋ ይሆናል፡፡ የኢህአዴግ አባል ዋስትና ያለው ስራ፣ ከአቅሙ በላይ ስልጣን እና ደመወዝም ያገኛል፡፡ ሁሉም አገልግሎት ቅድሚያ የሚሰጠው ልዩ ፍጡር፡፡ በኢህአዴግ ተደራጅተህ እስከመጣህ እና የገዥውን ፓርቲ እስከደገፍህ እና ለስርዓቱ ምቹ እስከሆንክ ድረስ ካለህ አቅም ይልቅ ያለህ ፖለቲካዊ አመለካከት ስለሚመዘን ስርዓቱ፡-

ሀ. አቅም ያላቸውን ሰዎች ያገለለ ሲሆን

ለ. በየዩኒቨርሲቲው ያሉ ተማሪዎች ከአቅማቸው ይልቅ ለፓርቲ አባልነት የተለየ ጥቅም እንዳለው እንዲያስቡ በመደረጋቸው በራስ መተማመን ከእውቀት ጋር ሰንቀው የሚወጡበት ከፍተኛ የትምህርት ተቋማት የእውቀት ማዕከል ከመሆን ይልቅ የፓርቲ አባሎች የሚመለመሉበት ፖለቲካዊ ማዕከል ወደመሆን አዝማሚያ ማምራቱ በመማር ማስተማር ሂደቱ ላይ አሉታዊ ተፅዕኖ አሳርፏል፡፡

መ. ከላይ በተፈጠረው ሁኔታ ላይ ያለፉት ወጣቶችም ሆነ ስርዓቱ በፓርቲና በመንግስት መካከል ያለው ልዩነት የማይታወቅ እና ሁሉን አካታች የሆነ እይታ እንዲፈጠር አድርጓል፡፡

የመከላከያ ሰራዊታችን ‹‹ የአብዮታዊ ዴሞክራሲ ብሎም የኢህአዴግ በመጨረሻ ምሽግ ነው›› ሲባል ትዕቢት የተላበሰ ፖለቲካዊ ሙስና አይደለም ወይ? እንኳን ህዝቡ የኢህአዴግ አባላት አብዮታዊ ዲሞክራሲ ምን እንደሆነ በማያውቅበት ሁኔታ (ከፍተኛ ባለሥልጣናት ይጨምራል) እንዴት ነው የአገር መከላከያ ሰራዊት የዛ አይዲዮሎጂ ምሽግ የሚባለው? 50 ሚሊዮን አብዮታዊ ዴሞክራሲ ምንነት አውቆ አምኖበት ቢሆንም እንኳን 50 ሚሊዮን የሚሆነው ህዝብ የመከላከያ ከለላ የለውም ማለት ነው? ምርጥ ዜጋ (6 ሚሊዮን አባል) ኢህአዴግ የሚከላከልለት ሌላው 90 ሚሊዮን የሚሆን በመሃል ይኖራል ማለት ነው? አግላይ ሙስና ግን እዛ አይቆምም፡፡ ከኢህአዴግ ምርጥ ይኖራሉ በተለይ የፓርቲ ክፍፍል የሚኖርበት ሁኔታ ሰራዊቱ የየትኛው አንጃ ምሽግ ይሆናል፡፡

1. **ሙስናና የተቋሞቻችን መልፈስፈስ**

ገዢው ግንባር እና መንግስት አንድ እና አንድ ናቸው የሚል አስተሳሰብ ባለበት ሁኔታ የመንግስት መስሪያ ቤቶች ከሕግ አግባብ ውጪ ኢህአዴግን ማገልገላቸው አይቀርም፡፡ እኩል መወዳደሪያ ሜዳ (space) በሌለበት ሁኔታ ተቃዋሚዎች እየተዳከሙ ለመሄድ አንድ ምክንያት የመንግስት ሃብት ከሚጠቀም ግንባር ስር ይሸጎጣሉ ወይም ተጠሪነቱ ከዚህም ከዚያም ሃብት በሚያሰባስበው ፅንፈኛ ዲያስፖራ ይሆናል፡፡

በ2009 ዓ.ም በነበረው የመንግስት አወቃቀር ‹‹የዴሞክራሲ ማስተባበሪያ ጽ/ቤት›› ተቋቋመ፡፡ እሰየው አልን የዴሞክራሲ ችግሮች ዙሪያ መፍትሔ ለማምጣት የተዋቀረ ነው ከሚል እሳቤ፡፡ ይህ ማስተባበሪያ ፅ/ቤት በአገሪቱ በሞላ ሁሉም አስተሳሰቦችች ሁሉንም ፓርቲዎች እና የስቢል እና ሙያ ማህበራት በእኩልነት እና ፍትሐዊ በሆነ መንገድ ለማስተናገድ ታስቦ ነው ከሚል ተስፋ፡፡ በዛን ጊዜ በነበረው ወጣ ያለ ምሁራንን ለማሳተፍ የተደረገው በጎ ሙከራ መሰረት ለማስተባበሪያው በብቃታቸው እና በማንነታቸው (integrity) ያስመሰከሩ ፖለቲካ ሳይንቲስቶች፣ ሕገ-መንግስታዊ ባለሙያዎች ሶሶሎጂስቶች ወ.ዘ.ተ ይመደባሉ ብለን ጠብቀን ነበረ፡፡ የሆነው ግን ያለ ‹‹ኢህአዴግ መስመር ሁሉም የጥፋት መንገድ ነው›› ብሎ ከሚያምን ተቋም ማለት በኢህአዴግ ስራ አስፈፃሚ ፅ//ቤት ሆነ (የግል አቋማቸውን ባናውቅም) በትምህርት ምዘና ሲታይ ላይ የተጠቀሰውን መስፈርት የሚያሟሉ ናቸው፡፡

አብዛኛዎቹ ባለስልጣናት ሁለት ባርኔጣ አላቸው፡፡ ለምሳሌ ክቡር ጠቅላይ ሚኒስትር ኃይለማርያም ደሳለኝ የኢህአዴግ ሊቀመንበር እና የጠቅላይ ሚኒስትርነት ባርኔጣ አላቸው፡፡ በመንግስት የሥራ ጊዜ የጠቅላይ ሚኒስትር ባርኔጣ በማድረግ ብቻ ይሰራሉ ተብለው ይጠበቃሉ፡፡ በምርጫ ጊዜ ካልሆነ በስተቀር የኢህአዴግ ሊቀመንበርነት ባርኔጣ ማጥለቅ ያለባቸው ከመንግስት የሥራ ሰዓት ውጪ መሆን ይገባዋል፡፡

የኢህአዴግ ፅ/ቤት ኃላፊ እና የዴሞክራሲያዊ ማስተባበሪያ ኃላፊ ግን የጥቅም ግጭት (conflict of interest) የሚታይበት ከመሆን በላይ በትርፍ ጊዜ የሚሰራ ስራ አይደለም፡፡ ስለዚህ በማናቸውም ጊዜ ሁለቱን ባርኔጣዎች እንዲያጠልቁ ይገደዳሉ፡፡ የኢህአዴግ ፅ/ቤት ስራ በመንግስት በሥራ ሰዓት ጭምር ይሰራል ማለት ነው፡፡ አራት የሚኒስተር ደረጃ ከፍተኛ አመራር ያሉበት የኢህአዴግ ፅ/ቤት በማን በጀት ነው የሚተዳደረው የለየለት የገንዘብ/ንብረት ሙስና አይደለም እንዴ?

በቀድሞ ጠ/ሚ መለስ ዜናዊ የተሰየመው አካዳሚ ተቋቁሞ በስራ ላይ ይገኛል፡፡ አስፈላጊ ነው እንላለን፡፡ እዛ አካዳሚ የሚሰለጥነው ማን ነው? የስልጠና ማቴሪያሎች ምንድናቸው ብለህ ስትጠይቅ ግን እዚህም ሙስና ይሸታል፡፡ ሰልጣኙ የኢህአዴግ ካድሬ፡፡ አብዮታዊ ዴሞክራሲ የአብዮታዊ ዴሞክራሲ ታሪካዊ አመጣጥ እና ድርጅት ግንባታ የስልጠናው ማጠንጠኛ ሲሆን እንዴት በመንግስት በጀት፣ ጊዜ ወዘተ የአንድ ፓርቲ አይዲዮሎጂ ማስፋፊያ ይሆናል፡፡

Power corrupts፣ absolute power corrupts absolutely (Lord Akton)

የሥራ አስፈፃሚ በአምባገነንነት የሚገለፅ የበላይነት መኖሩን ህብረተሰቡ የሚያውቀው እንኳን ቢሆን በጠ/ሚኒስትር ፅ/ቤት ስር የሚገኘው ‹‹የፖሊሲ ጥናት ማዕከል›› ባደረገው ሰፊ ጥናት በሕብረተሰቡ የሚታወቀውን ጉዳይ ማስረጃ ታክሎበት ተረጋግጧል፡፡ የሕግ አስፈፃሚው ፍፁም የበላይነት!!

በሕገ-መንግስቱ አንቀፅ 50/3 መሰረት የሕዝብ ተወካዮች ምክር ቤት የፌዴራል መንግስት ከፍተኛ የስልጣን አካል ነው ይላል፡፡ የክልሎችም በተመሳሳይ መንገድ አንፅ 55 ለህዝብ ተወካዮች ሰፋ ያለ ስልጣንና ተግባር የተሰጠ ሲሆን በአንቀፅ 72/2 መሰረት ጠቅላይ ሚኒትሩና ካቢኔያቸው ተጠሪነታቸው ለተወካዮች ምክር ቤት ነው፡፡ ይህን ሁሉ ስልጣን የተሰጠው ምክር ቤት ስልጣኑን አሳልፎ ሲሰጥ የቁጥጥሩ check and balance ይጠፋል፡፡ ሙስና እንዲስፋፋ መሰረት ይሆናል፡፡ እንደሚታወቀው በ21-22 ዓመታት የተወካዮች ምክር ቤት አንድም ቀን የቀረበለትን ህጎች፣ የሚኒስትሮች እና የዳኞች ሹመት መሰረታዊ ለውጥ የሚያመጣ መሻሻል አድርጎ ሲመልሰው ወይም ሕግ እና ሹመት (reject) አድርጎ ሲመልሰው አላየንም፡፡ በየጊዜው ሚኒስትሮችና ኮሚሽነሮች ሪፖርት ሲያደርጉ ከዛ ተነስቶ የአቅጣጫ ለውጥ በሚያመጣ መልክ ሲቀጣጠር አላየንም፡፡ በጠቅላይ ኦዲተር የሚቀርብለት በብዙ 100 ሚሊዮን ብር ጉድለትና የአሰራር ዝርክርክነት ሲቀርብለት እንኳ ተመጣጣኝ እርምጃ ወስዶ መሰረታዊ ለውጥ ለማምጣት አልቻለም፡፡

የስኳር ኮርፖሬሽን 77 ቢሊዮን በጀት አስመልክቶ ከሜቴክ ጋር የነበረው ግንኙነት የቀረበው ሪፖርት እና የተወካዮች ምክር ቤት ግብረ መልስ ስናይ እስከምን ድረስ ሽባ መሆኑ ያሳያል፡፡ ያውም የ77 ቢሊዮን ጉዳይ!! ታዲያ ምክር ቤቱ አጣርቶ፣ሪፖርቱ ትክክል ካለሆነ አስተካክሎ እውነት ከሆን ተመጣጣኝ እርምጃ ይወስዳል እና ለህዝብም በግልፅ ሪፖርት ያደርጋል ሲባል ይባስ ብሎ አንዳንድ ፋብሪካዎችን በመጎብኘት የምክር ቤቱ አባሎች ለሜቴክ አድናቆታቸውን ሲገልፁ ታይተዋል፡፡ ከሁሉም በላይ ‹‹ሜቴክ ያሸማቅቀናል ምንም ማድረግ እንደማንችል ታውቃላችሁ›› ሲባሉ ፖለቲካዊ አንድምታ አልገባቸውም አልያም ፈርተው ትተውታል ማለት ነው፡፡ በተከበረው ምክር ቤት ፊት አንድ ኮርፖሬሽን ምንም ማድረግ እንደማንችል ታውቃላችሁ ማለት እንኳ ለምክር ቤቱ ትልቅ ስድብ ነው፡፡ አንዱ ኮርፖሬሽን ሌላውን ኮርፖሬሽን እንደፈለገው እያደረገ ነው የሚል ሪፖርት ሲቀርብ እናንተም ምንም ማድረግ አትችሉም የሚል አንድምታ ይኖረዋል ብለው በቁጣ እና አልህ ይነሳሳሉ ሲባሉ ዝምታ፡፡

ጠቅላይ ዓቃቤ ሕጉ የስኳር ኮርፖሬሽን ሪፖርት ከተሰማ በኋላ ምን አደረገ፡፡ የሙስና ሸታ የለውም? ወይስ ትንሽ ነው ብሎ ተወው? ወይም ደግሞ የሚያሸማቅቅ ሁኔታ አለ? የኢትዮጵያ ጠቅላይ ዓቃቤ ህግ ተጠሪነቱ ለተወካዮች ምክር ቤት መሆኑ ቀርቶ ለስራ አስፈፃሚው ቁንጮ ለጠቅላይ ሚኒስትሩ መሆኑ ራሱ የአደረጃጀት ችግር አለበት፡፡ አሁን ያለው የተወካዮች ምክር ቤት ለውጥ ሊያመጣ ይችላል ከሚል ሳይሆን ክቡር ጠቅላይ ሚኒስትሩ ንፁህ እንኳ ቢሆኑ ፖለቲካዊ ሙስና ይሁን ትልቁ የገንዘብ/ንብረት ሙስና የሚፈፀመው በስራ አስፈፃሚው በመሆኑ ጠቅላይ ዓቃቤ ህገ ተነፃፃሪ ነፃነት የሚያገኝበትን መንገድ መፈለግ ይኖርበታል፡፡ በእስራኤል እና በቬንዙዌላ ያየናቸው ጠቅላይ አቃቤ ህጎች በምሳሌነት ሊወስዱ ይችላል፡፡ ለሕገ-መንግስቱና ለኢትዮጵያ ህዝቦ ፍፁም ታማኝነት ያለው ጠቅላይ አቃቤ ሕግ፡፡ የፓርቲ ፖለቲካ በሁለተኛ ደረጃ የሚያይ የነፃነት አወቃቀር እና ምደባ ያስፈልገዋል፡፡

**የፍትሕ ስርዓቱና ፐብሊክ ሰርቪስ**

በአጠቃላይ ፍትሕ ከርትዕ ርቆ የጉልበተኞች መጫወቻ እየሆነ በአጠቃላይ ዜጎች በፍርሃት የተሰበሰበ ፖለቲካዊ ሁኔታ ነው ያለው፡፡ የፍትሕ ስርዓቱ በአስፈፃሚ አካል፣ በፌዴሬሽን ምክር ቤት እና በፍርድ ቤቶች የሚካሄድ ሆነ ስራ አስፈፃሚው አምባገነን በሆነበት ሁኔታ የፌዴሬሽን ምክር ቤት እና ፍርድ ቤቶች ነጻነታቸውን ባልጠበቁበት ሁኔታ ፍትሕ ሊረጋገጥ አይችልም፡፡

ሕግ አውጪው የሚያወጣቸው ሕጎች፣ ሕግ-አስፈፃሚው እነዚህን ህጎች ተግባራዊ ለማድረግ የሚዘረዝራቸው መምሪያዎች አደረጃጀቶች እና አሰራሮች በሕግ አስፈፃሚ አካል ሆነው ፐብሊክ ሰርቪስ ነው ተግባራዊ የሚሆነው፡፡ በመሆኑም ፐብሊክ ሰርቪስ የራሱ ከፍተኛ ቦታ አለው የአስፈፃሚ ክንድ በመሆን ከህዝቡ ጋር በቀጥታ የሚያገናኛቸው ነው፡፡ ምሁራን የፐብሊክ ሰርቪስ ውጤታማነት የሚለካው በሚሰጠው አገልግሎት ዓይነት፤ የቢሮክራሲው ሁኔታ፤ የአባሎችና አጠቃላይ ብቃት እና ፕሮፌሽናሊዝም በአንድ በኩል እንዲሁም የሲቪል ሰርቪስ ተነፃፃሪ ነፃነት እና አጠቃላይ የመንግስት ፖሊሲዎችን ለመተግበር ያለው ቁርጠኝነት በሌላ በኩል ነው፡፡

የአገራችን ፐብሊክ ሰርቪስ ተነፃፃሪ ነፃነት የለውም፡፡ ማናቸውም በምርጫ ስልጣን የያዘ ፓርቲ ለማገልገል ሳይሆን የአሁኑ ገዥው ግንባር ብቻ እንዲያገለግል ተብሎ ነው የሚሰራው፡፡ ገዢው ግንባር ‹‹ሲታደስ›› በዛ ፖለቲካ እንዲታደስ የሚደረግ በመሆኑ (stability) የለውም፡፡ የገዥው ግንባር ያለው ችግር ትምክህትና ጠባብነት ከሆነ ፐብሊክ ሰርቪሱም በሰጠው አገልግሎት እና ፕሮፌሽናሊዝም ሳይሆን ግንባሩን ለመመሰል በትምክህትና ጠባብነት ይገመገማል፡፡ ምልመላው ላይ ለመግለፅ እንደተሞከረው ካድሬዎቹ ለፕሮፌሽን ታማኝ እና ማንነቱ ጠብቆ የሚሄደውን በትምክህትና ጠባብነት ሰበብ ያዋክቡታል፡፡ በትንሽ በትልቁ ቀንና ሌሊት እየሰራ በፈጠረው ስህተት ያስሩታል ወይም ያባርሩታል፡፡ Efficient ወይም ውጤታማ (Effective) የሆነ ፐብሊክ ሰርቪስ ከተገነባ የገዥው ፓርቲ መዥገርነት ይላቀቃል፡፡ ከመንግስት ንብረት እና ሃብት ለግንባሩ እንዳይጠቀምበት ዕንቅፋት ይሆናል፡፡ በዚህ ምክንያት Reno (2000:5) እንዲህ ይላል “That activities often described as the consequences of incompetent administration, corruption, bureaucratic decay evasion or bad policies are actually often better understood as the purposefully, systematic deliberate strategies of rulers.”

በኢህአዴግ የሚምራው መንግሰት የህዝቦች ሰፊ ተቃውሞዎች ከገጠሙት በኃላ ከሙሱና ጋር የተሳስሩ በሁለት ሊከፍሉ የሚችሉ ማረጋጋት የስገኛሉ ያለቸውን አርምጃዎች ወስደዋል፡፡ ከሃምሳ በላይ የሚሆኑ ባለስልጣኖች ባለሃበቶች እና ደላላዎች ያለቸውን ተጠርጣሪዎች በማስር በፍርድ ሂድት ላይ ይገኛሉ፡፡ ከክሶቹ ባህሪ ትንሰቶ የገንዝብ/ንብረት ሙሱና ወይም ቢሮክራቲክ ሙሱና ሊባል ይቻላል ፡፡ Wheareas bureaucratic corruption normally can be dealt with through auditing, legislation and institutional arrangements, the degenerated effects of political corruption cannot be counter acted by an administration alone. Endemic political corruption calls for radical political political reforms.

ኣንድ ግዜ መልካም አስተዳደር፣ ሌላ ግዜ ጠባብነት ትምክህት፤ በዋናነት ደግሞ ኪራይ ሰብሳቢነት (የመንግስት ስልጣን ለግል ጥቅም….) የመሳሰሉ ፖለቲካዊ ችግሮች አለቢኝ ብሎ የጥልቅ ተሃድሶ እንቅስቃሴ ከጀመረ ወደ አንድ አመት ገደማ ሆኖታል፡፡ ግምገማና ሂስ እና ግለሂስ በዋናነት በታችናው እርከን ባለስልጣን እርምጃዎች ታጅቦ የተጠናቀቀ ይመስላል፡፡ መሰረታዊ ፖለቲካዊ ለውጥ (reform) ሳያድርግ ሰብኣዊ እና ዴሞከራሲዊ መብቶች የሚከብርበት ፣ሕገ-መንግሰታዊ ተቓሞች ተልዕኮዎቻቸውን የሚፈፀሙበት ሁኔታ ሳያመቻች፤ እንደ ድርጅት ያለውን መዥገርነት ሳያሰተካክል አገሪትዋ አስተዳድር ቅድመ 2008 እንደነብረው እነዲያውም በባስበት ፖለቲካዊ ሙሱና እየታመስች ትገኛለች፡፡

ከርእሱ ጋር የሚዛምድ እንድ ወንድም የላከልኝን ግጥም ላካፍላችሁ፡፡

እልፍ ከሲታዎች ቀጥነው የሞጎጉ

ስጋችን የትሄደ ብለው ሲፈልጉ

በየሸንተረሩ በየጥጋጥጉ

አስሰው አስሰው በምድር በስማይ

አገኙት ቦርጭ ሆኖ ባንድሰው ገላ ላይ

በእውቀቱ ስዩም 2001 ዓ.ም

አንዳንድ የትግል ጋዶች አሁንም በስልጣን ላይ ያሉ ጄነራል ጻድቃን እኔ የአገራችን ጉዳይ አሳስቦን በመጻፋችን ምን ፈልገውነው? ይላሉ የሚጠቅም ሃሳብ አለው የለውም ሳይመረምሩ፡፡ ስልጣን ፈልገው? ተምርናል ለማለት? ወይስ ቂም ስላለቸው? ብለው በመመራመር ግዚያቸውን ያባከናሉ፡፡ እሰከምንድረስ እንደወረዱ የሚያሳይ ነው፡፡ መልሱ ግን ሁሉም ስህተት ነው፡፡ ከ124 አመት በተፃፈው ጥቅስ መልሱን ቢፈለጉት እንዴት ደስ ባለኝ!!

Who saves his country, saves himself, saves all things, and all things saved do bless him! Who let’s his country die, lets all things die, dies himself ignobly, and all things dying cursing him!

Senator Benjamin H.Hill Jr...1893